ไฟแนนซ์ทูเดย์
โดย...ต้นหลิว
3 มิ.ย. 2558

โดย...ต้นหลิว
...ยินดีกับข้าราชการ ซี 10 หน้าใหม่ 2 รายจากกระทรวงการคลัง เมื่อที่ประชุมคณะรัฐมนตรีเมื่อวานนี้ เห็นชอบแต่งตั้ง เอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) เป็นที่ปรึกษาด้านเศรษฐกิจระหว่างประเทศ (เศรษฐกรทรงคุณวุฒิ) สศค. ตั้งแต่วันที่ 28 พ.ย. 2557 และให้ วิไล ตันตินันท์ธนา รองอธิบดีกรมสรรพสามิต เป็นที่ปรึกษาด้านยุทธศาสตร์ภาษีสรรพสามิต (นักวิชาการสรรพสามิตทรงคุณวุฒิ) กรมสรรพสามิต ตั้งแต่วันที่ 9ธ.ค. 2557 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป
เรียกว่า เอกนิติ ที่เคยผ่านงานในต่างประเทศมาหลายปี ขยับจ่อขึ้นระดับ ผู้อำนวยการของสำนักงานฝ่ายวิชาการของคลัง ทั้ง สศค. สำนักงานบริหารหนี้สาธารณะ (สบน.) และสำนักงานคณะกรรมการนโยบายรัฐวิสาหกิจ (สคร.) ตามรอยรุ่นพี่ ตู่ กฤษฎา จีนะวิจารณะ ผู้อำนวยการ สศค. ที่มาจากตำแหน่งที่ปรึกษาฝ่ายกฎหมาย สศค.มาก่อนเช่นกัน แต่ถ้าจะข้ามห้วยไปเป็นอธิบดี คงต้องไปนั่งตำแหน่งผู้ตรวจราชการ หรือรองปลัดคลังก่อน แต่ไม่ว่าสายไหนก็อนาคตสดใสทั้งนั้น
...ส่วนบิ๊กตู่ พล.อ.ประยุทธ์ จันทร์โอชา นายกรัฐมนตรี ย้ำอีกครั้งว่าให้ความสำคัญกับพี่น้องเอสเอ็มอีแน่นอน แต่ที่ยังช่วยได้ไม่หมด เพราะยังไม่ได้ขึ้นทะเบียนกันครบ แถมบางรายต้องการเงินช่วย แต่กลับไม่ยอมเสียภาษีเลย ทำให้ไม่สามารถดูแลได้อย่างทั่วถึง แถมยังไม่มั่นใจว่าบางรายให้เงินช่วยเหลือไปแล้วจะยังทำธุรกิจไปรอดได้หรือไม่  
...พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล มั่นใจว่า สลากงวดวันที่ 16 มิ.ย. ที่จะเปิดขายตั้งแต่วันที่ 3 มิ.ย.เป็นต้นไป จะขายในราคาใบละ 80 บาทได้แน่นอน เพราะมีการส่งทีมลงพื้นที่ตรวจสอบเข้ม เจอปุ๊บ จับปั๊บ ลงโทษหนักทันที จำคุกไม่เกิน 1 เดือน หรือปรับไม่เกิน 1 หมื่นบาท หรือทั้งจำทั้งปรับ ยิ่งถ้าเป็นผู้แทนจำหน่ายจะถูกยกเลิกสัญญาทันที ส่วนสลากที่รายย่อยรับไปไม่หมดก็ไม่มีปัญหา เอาไปกระจายให้ธงฟ้าราคาถูกได้อีก